## Rješenje Agencije za zaštitu tržišnog natjecanja, klasa: UP/I 430-01/11-02/002 od 26. ožujka 2012.

### NN 40/2012 (6.4.2012.), Rješenje Agencije za zaštitu tržišnog natjecanja, klasa: UP/I 430-01/11-02/002 od 26. ožujka 2012.

AGENCIJA ZA ZAŠTITU TRŽIŠNOG NATJECANJA

1049

Agencija za zaštitu tržišnog natjecanja, na temelju članka 7. i članka 104. Zakona o općem upravnom postupku (»Narodne novine«, broj 47/09) radi ispravljanja pogreške u rješenju, po službenoj dužnosti, na temelju odluke Vijeća za zaštitu tržišnog natjecanja u sastavu: mr. sc. Olgica Spevec dipl. oec, predsjednica Vijeća, Mladen Cerovac mag. iur., zamjenik predsjednice Vijeća, te članovi Vijeća, Milivoj Maršić dipl. oec., Vesna Patrlj dipl. iur., i dr. sc. Mirna Pavletić Župić dipl. iur., sa 102. sjednice, održane 26. ožujka 2012., donosi

RJEŠENJE

I. U rješenju Agencije za zaštitu tržišnog natjecanja (dalje: Agencija) od 12. siječnja 2012. klasa: UP/I 430-01/11-02/002, urbroj: 580-09-2/80-2012-018, ispravljaju se sljedeće pogreške:

I.I. U točki III.1. obrazloženja rješenja na stranici 4. brišu se riječi »koje za razliku od redovnih dionica ne daju pravo glasa«.

I.II. U dijelu rješenja pod nazivom »Uputa o pravnom lijeku« riječi u tekstu »Upravnim sudom Republike Hrvatske», zamjenjuju se riječima »mjesno nadležnim upravnim sudom«.

II. Ovo rješenje bit će obavljeno u »Narodnim novinama«.

Obrazloženje

I. Rješenjem Agencije za zaštitu tržišnog natjecanja (dalje: Agencija) od 12. siječnja 2012. klasa: UP/I 430-01/11-02/002, urbroj: 580-09-2/80-2012-018, odobrena je državna potpora za restrukturiranje u obliku pretvaranja obveza poduzetnika Pounje Trikotaža d.d. u temeljni kapital poduzetnika u iznosu od 5.803.400 kuna i povoljniju kamatnu stopu od tržišne, sadržanu u reprogramu kredita Hrvatske banke za obnovu i razvitak u iznosu od 448.469 kuna.

Naknadnim uvidom u sadržaj navedenog rješenja, utvrđeno je da je u obrazloženju rješenja, u točki III.1. naziva »Opis poduzetnika«, pogrešno napisano da povlaštene dionice za razliku od redovnih dionica, ne daju pravo glasa. Naime, uvidom u dokumentaciju zaprimljenu 23. ožujka 2011., proizlazi da svaka povlaštena dionica daje HBOR-u pravo na jedan glas u Skupštini, stoga je razvidno da je u konkretnom slučaju riječ o nenamjernoj pogrešci u pisanju.

Također, utvrđeno je da je u dijelu rješenja pod nazivom »Uputa o pravnom lijeku« pogrešno napisano da nezadovoljna stranka može pokrenuti upravni spor pred Upravnim sudom Republike Hrvatske.

Naime, prema odredbama članka 8. Zakona o izmjenama zakona o sudovima (»Narodne novine«, broj 130/11) kada je posebnim zakonima za rješavanje upravnih sporova propisana nadležnost Upravnog suda Republike Hrvatske sukladno Zakonu o upravnim sporovima (»Narodne novine«, br. 53/91., 9/92. i 77/92.), za takve sporove od 1. siječnja 2012. nadležni su mjesno nadležni upravni sudovi, osim upravnih sporova za koje je Zakonom o upravnim sporovima (»Narodne novine«, br. 20/10.) i drugim posebnim zakonima propisano da rješava Visoki upravni sud Republike Hrvatske.

S obzirom na navedeno, a budući da je riječ o očitoj netočnosti navedenoj u obrazloženju rješenja, u točki III.1. naziva »Opis poduzetnika«, te u dijelu rješenja pod nazivom »Uputa o pravnom lijeku«, Vijeće za zaštitu tržišnog natjecanja (dalje: Vijeće) je na 102. sjednici, održanoj 26. ožujka 2012., na temelju članka 7. ZDP-a i članka 104. stavka 1. Zakona o općem upravnom postupku (»Narodne novine«, broj: 47/09; dalje: ZUP), donijelo odluku o ispravljanju navedene netočnosti u rješenju, klasa: UP/I 430-01/11-02/002, urbroj: 580-09-2/80-2012-018 od 12. siječnja 2012.

Stoga je Agencija, na temelju odluke Vijeća, odlučila kao u točki I. izreke ovog rješenja.

Naime, člankom 104. stavkom 1. ZUP-a propisano je da javnopravno tijelo može rješenjem ispraviti pogreške u imenima ili brojevima, pisanju ili računanju te druge očite netočnosti u rješenju koje je donijelo ili u njegovim ovjerenim prijepisima.

Člankom 104. stavkom 2. ZUP-a propisano je da ispravak pogreške proizvodi pravni učinak od dana od kojeg proizvodi pravni učinak rješenja koje se ispravlja.

Budući da se rješenje Agencije od 12. siječnja 2012., objavljuje u »Narodnim novinama«, sukladno članku 18. ZDP-a, u »Narodnim novinama« objavit će se i rješenje o ispravku predmetnog rješenja.

Slijedom navedenog Agencija je, na temelju odluke Vijeća, odlučila kao u točki II. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred mjesno nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/11-02/002
Urbroj: 580-09-2/80-2012-023
Zagreb, 26. ožujka 2012.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 40/2012-1049